Simon ël Cananeo

Simon, ciamà ël Cananeo e ël zelòta (visadì pien d'antusiasm për la laj e për la pràtica dël cult), a l'era un ëd j'apòstoj ëd Gesù ëd Nàsaret.

Vàire a lo identìfico con Simon frel ëd Nosgnor o con Simeon, frel ëd Giaco ël minor, ciamà ëdcò chiel frel ëd Nosgnor, al qual a sarìa sucedù a la diression dla Cesa ëd Gerusalem.

Le tradission goernà ant ël Breviari roman a fortisso ch'a l'ha predicà an Egit e an Mesopotamia, anté ch'a l'avrìa patì ël suplissi; ij bolandista a van dapress a costa tradission.
Ël monio Epifani, dël sécol ch'a fa IX, a fortiss ch'a esistìo ant ël Bòsfor dj'arlichie ëd cost apòstol e che a Nicòpsis, ant ël Càucas ossidental, a-i era soa tomba an na cesa tirà su dai grech antra ij sécoj VI e VII e consacrà a chiel.

Për lòn ch'a toca sò suplissi, an dle piture a compariss tajà an doi tòch, e a l'é për sòn ch'a l'ha coma sìmbol na ressia.

Categorìa:Sant catòlich